**ΔΕΛΤΙΟ ΤΥΠΟΥ**



**Γραφείο Περιφερειάρχη**

 Λαμία, 7 Απριλίου 2020

**Η Περιφέρεια Στερεάς Ελλάδας  φέρνει τον γιατρό στο σπίτι σας**

Η Περιφέρεια Στερεάς Ελλάδας και η  Δομή «Γέφυρα», σε συνεργασία με τους Ιατρικούς Συλλόγους της Στερεάς Ελλάδας και την πλατφόρμα Dr. Button, αναπτύσσει κοινό μέτωπο κατά της εξάπλωσης του κορωνοϊού, παρέχοντας δωρεάν υπηρεσίες τηλεϊατρικής. Πρόκειται για μια δράση με στόχο την ενίσχυση της προστασίας των πολιτών, αλλά και την διευκόλυνση της διαβίωσής τους εν όψει των περιοριστικών μέτρων.

Το σύστημα τηλεϊατρικής κατά του κορωνοϊού της Περιφέρειας Στερεάς Ελλάδας μπορεί να χρησιμοποιηθεί άμεσα, από κινητό τηλέφωνο, τάμπλετ ή υπολογιστή. Η επικοινωνία είναι άμεση και ζωντανή. Ο ιατρός ενημερώνεται για τυχόν συμπτώματα κορωνοϊού ή άλλης ασθένειας και παρέχει άμεσα και υπεύθυνα πληροφορίες και καθοδήγηση στον πολίτη.

Οι πολίτες της Στερεάς Ελλάδας, μπορούν να εγγραφούν στην υπηρεσία στο <https://drbutton.gr/el/sterea-ellada>  και ακολούθως να ζητήσουν ιατρικές συμβουλές και καθοδήγηση σε τέσσερις ειδικότητες: Παιδίατρους, Παθολόγους, Γενικούς Ιατρούς και Πνευμονολόγους. Επίσης, μέσω της εφαρμογής, είναι εύκολη η καταγραφή ύποπτων κρουσμάτων ανά πόλη, με σκοπό την εξαγωγή στατιστικών στοιχείων σε πραγματικό χρόνο.

*«Μένουμε Σπίτι και αποφεύγουμε τις άσκοπες μετακινήσεις, χρησιμοποιώντας τα εργαλεία της νέας τεχνολογίας. Παρέχουμε δωρεάν υπηρεσίες τηλεϊατρικής σε όλους τους Στερεοελλαδίτες, γιατί αυτό τον καιρό είναι κρίσιμο να μην συνωστιζόμαστε στα Νοσοκομεία και τα Κέντρα Υγείας. Με την τηλεϊατρική, αναχαιτίζουμε τη διασπορά του ιού, υπερασπιζόμαστε την ανθρώπινη ζωή και το δημόσιο σύστημα υγείας»* δήλωσε σχετικά ο Περιφερειάρχης Στερεάς Ελλάδας κ. Φάνης Σπανός.